google/wiki40b huggingface dataset:
Maji-demningen

Maji-demningen er en demning med vannkraftverk under planlegging i provinsen Yunnan i Kina, i elven Nu (Salween) nær Myanmar. Anlegget er svært omstridt. Det ble planlagt igangsatt i 2008, og skal eter tidligere vedtak stå ferdig i 2015. Det er usikkert om tidsplanen vil holdes.
Total effekt blir inntil 4 200 MW, som vil gjøre kraftverket til et av de tretti kraftigste i verden.
84 Lumber Classic

84 Lumber Classic er en golfturnering på PGA-touren som spilles på Nemacolin Woodlands Resort i den amerikanske delstaten Pennsylvania. Tittelsponsor er byggevarekjeden 84 Lumber, og banen eies av selskapets eier, Joseph Hardy. Turneringen ble grunnlagt i 2000 under navnet SEI Pennsylvania Classic, og arrangeres for siste gang i 2006.
Nederlands provinser

Nederlands provinser representerer det administrative laget mellom Nederlands nasjonale regjering og de lokale kommunene, og har ansvaret for saker av regional betydning. Nederlands provinser går tilbake til de gamle føydale enheter, og har hatt sin nåværende funksjon som forvaltningsenheter i en sentralstat siden 1800-tallet. Siden 1. januar 1986 har Nederland vært delt inn i tolv provinser.
Den mest folkerike provinsen er Zuid-Holland (Sør-Holland) med over 3,6 millioner innbyggere i henhold til befolkningsbergning i 2015. Med en befolkning på rundt 380 621 innbyggere (2014) er Zeeland den minste provinsen. I henhold til areal er Friesland den største provinsen med et totalt areal på 5 749 km². Om vann ikke er inkludert er Gelderland den største provinsen med et areal på 4 972 km². Utrecht er den minste provinsen med et areal på kun 1 449 km². Rundt 13 000 mennesker var sysselsatt i en provinsadministrasjon i 2009.
Nederlands provinser er organisert i Interprovinciaal Overleg (Assosiasjon av Nederlands provinser, IPO). Denne organisasjonen promoterer provinsenes felles interesser hos Nederlands nasjonale regjering i Haag og innenfor EU i Brussel.
Navol kraftverk

Navol kraftverk er et varmekraftverk ve i Usbekistan. Det har en installert produksjonskapasitet på 1250 MW. Brenselkilden er naturgass og råolje.
Saint-Martin-kanalen

Saint-Martin-kanalen (Canal Saint-Martin) begynner i det nordlige Paris ved Place de Stalingrad og fører ned til Bassin de l'Arsenal inntil Seinen. Kanalen begynner i Bassin de la Villette, der Canal de l'Ourcq tilflyter storbyområdet fra nordøst. Kanalen ble bygd etter ordre gitt i 1802 av Napoleon.
Kanalen renner gjennom de 10. og 11. arrondissemententer, med små stykker ved sine henholdsvis start- og sluttpunkter i 19. og 12. arrondissement. Mens det tidligere ble traffikert for det meste av lastelektere (péniches), er det etter saneringer i 1999 og 2002 hovedsakelig benyttet av sightseeingfarkoster og private båter. Kanalen er en liten del av det 130 km lange parisiske kanalnettverk Réseau des Canaux Parisienne. Promenadene langs dens bredder er populære; på søn- og festdager er gatene langs breddene i det 10. arrondissement stengt for gjennomgangs biltrafikk.
Kanalen er 27 meter bred (i de underjordiske deler 16–24 m) og har fem sluser (écluses) – fire av dem dsobbeltsluser – og to dreiebroer (ponts tournants) med navnene Dieu og Grange-aux-Belles.
Sommerstid kan man seile langs kanalen og alle dens sluser med katamaranen La Batache.
Langs kanalen passerer man Hotel du Nord, et klassisk hotell kjent fra filmen av samme navn (1938), og man får et glimt av Saint-Louis-sykehuset, der August Strindberg ble tatt inn under sin «infernokrise». Etter omtrent 1,5 times langsom ferd kommer en 2,5 km lang tunnel. Her føres vannet det siste stykket under boulevard Richard-Lenoir og Bastillen innen man passerer den siste slusen og er ute i Seinen.
Den totale lengde på Saint-Martin-kanalen er ca 4 km, og ferden tar om lag tre timer.
Édith Piaf sang om kanalen i sangen «Les mômes de la cloche», skrevet av Vincent Scotto og Decaye, musikk av Médinger, i 1936. I et av Jacques Tardis album om Adèles eventyr har han forlagt handlingen til Saint-Martin-kanalen; den vises i filmen Den fabelaktige Amélie fra Montmartre.
MP35

Design

MP35 har progressiv avtrekker for valg mellom hel- og halvautomatisk ild, er blowbackoperert og skyter fra åpent sluttstykke. Sikringen er plassert på venstre side av låsekassen. Mating av ammunisjon foregår ved at våpenmagasinet sitter på høyre side og tomhylsene kastes ut på venstre side. Løpet er innesluttet av en kjølekappe, og har munningsbrems foran. Den er kamret for ammunisjon i kaliber 9 x 19 mm Luger.
Finanskomiteen (USAs senat)

Finanskomiteen (engelsk: United States Senate Committee on Finance) er en fast komité i USAs senat. Komiteens saksområde omfatter skatt og andre føderale inntekter, tollsaker, sosialforsikring (Medicare og Medicaid) og helseprogrammer finansiert av en særlig skatt eller fond, handelsavtaler og befordring av avgiftsbelagte varer. Den regnes som en av de mektigste komiteene i Kongressen.
Finanskomiteen er en av de opprinnelige komiteene i Senatet og ble opprettet 11. desember 1815 som en særlig komité for å håndtere økonomiske tiltak etter 1812-krigen. Den fikk status som fast komité 10. desember 1816, med jurisdiksjon over tariffer, skatter, bankvirksomhet, valuta og bevilgninger. Med denne myndigheten spilte komiteen en innflytelsesrik rolle i periodens største debatter. Den spilte også en sentral rolle i opprettelsen av Innenriksdepartementet i 1849. Under William Pitt Fessendens formannskap hadde komiteen en avgjørende rolle i Den amerikanske borgerkrigen, ved å beslutte alle bevilgninger til krigen samt sørge for tilstrekkelige midler til å finansiere krigen gjennom tariffer og landets første inntektsskatt.
Sveio Idrettslag

Sveio Idrettslag er et idrettslag i Sveio kommune i Hordaland. Laget har treningsgrupper i fotball, friidrett og volleyball.
Jens Holmboe (1752–1804)

Bakgrunn

Jens Holmboe var sønn av Hans Jenssen Holmboe (1721–1756) og Birgitte Marie Reinholtsdatter Ziegler (1723–1778), som var datter av Reinhold Ziegler (1677–1729) som eide jernverket i Lesjaverk (etablert 1659). Hans Jenssen Holmboe hadde i 1750 kjøpt jernverket av svigerfarens etterkommere, men døde i 1756 da Jens var kun fire år. Så mora giftet seg med Paul Holst Irgens (1724–1784) som var sjef ved Folldals kopperverk.  
I 1783 giftet han seg med Anna Margrethe Irgens (1766–1851) fra Tromsø, datter av presten Johannes Irgens (1723–1782) som var storebroren til stefaren Paul.

Virke

Etter å ha vært fullmektig hos amtmann Even Hammer (1732–1800) i Molde 1773, altså for Romsdals amt, jobbet han  hos Finanskollegiet i København fra 1775 til 1781 og var med i Det Norske Selskab. Samtidig tok han en dansk juridisk eksamen i 1776 og fikk begynne ved Københavns Universitet. Han ble i 1781 utnevnt til fogd i Senjen og Tromsø fogderi som hadde blitt etablert i 1668 som en del av Nordlandenes amt.
Målselvdalen: Jens Holmboe fikk tilflyttere fra Østerdalen til å flytte til Målselvdalen og etablere jordbruk der. Sammen med skoginspektør Nicolai Hersleb Ramm (1756–1830) fra Røros saumfarte Holmboe dalen i 1789, og med hjelp fra storbonden Ole Olsen Evenstad fra Stor-Elvdal kom flyttingen i gang. 
Han sluttet i jobben i 1800 og døde fire år etterpå.  Han hadde fra 1785 eid og bebodd gården Ervik i Trondenes. Gården ble bra og han fikk i 1801 en gullmedalje fra Det kgl. danske Landhuusholdningsselskab.
FA-cupen 1950/51

FA-cupen 1950/51 var den 70. sesongen av den engelske FA-cupen. Newcastle United slo Blackpool 2–0 i finalen.
Kateket

Den katolske kirke

I Den katolske kirke er en kateket enhver som driver trosopplæring av allerede døpte og troende medlemmer (i motsetning til misjon som er rettet mot ikke-troende). Dette kalles katekese, og utføres i enhet med, og på vegne av biskopen og etter dennes retningslinjer. Katekesen er slik en kirkelig aktivitet, og biskopen er ansvarlig for den trosformidling for foregår gjennom katekesen.
Katekesen gjennomføres av prester, diakoner, ordensfolk og lekfolk, og disse siste som vanligvis omtales som kateketer. Alle kateketer som driver slik organisert trosopplæring i kirkens regi blir godkjente av biskopen etter søknad fra sognepresten.
De sentrale elementene i katolske menigheter er liturgi, sakramenter, bønn og fellesskap. Dette da også det sentrale i katekesen. som slik skal gi barn og unge kunnskap om disse elementene. Videre skal katekesen bevisstgjøre rundt diakoni og omsorg for andre.
Sogneprestene er ansvarlig for trosopplæringen i eget sogn, og får i dette virket assistanse fra kateketene. Særlig gjelder dette i opplæringen fram mot førstekommunion og ferming (konfirmasjon).
Daniel Thrap

Liv

Daniel Thrap ble student i 1851 og cand. theol. i 1856. I de neste 20 årene var han klokker ved Bergens tukthus og personalkapellan ved Domkirken i Bergen. Deretter var han i fem år residerende kapellan på Modum og 1880–1903 sogneprest til Petrus menighet i Kristiania.
Thrap skrev et stort antall artikler, anmeldelser og innlegg i avisene i Bergen og Kristiania. Dessuten skrev han biografier og avhandlinger i samleverker, ukeblader og tidsskrifter. Han utga prekensamlinger og oversatte oppbyggelsesskrifter. Først og fremst er han imidlertid kjent for sine bidrag til norsk kirkehistorie, slik som Bergenske Kirkeforhold i det 17. Aarhundrede og Bidrag til den norske Kirkes Historie i det nittende Aarhundrede.
Antoninus-pesten

Antoninus-pesten, tidvis også kjent som «Galens pest» da den kjente legen beskrev den, var en pandemi i antikken, i tiden 165-180 e.Kr. Pesten var enten kopper
eller meslinger
som ble brakt med seg til Romerriket av tropper som kom tilbake fra militærkampanjer i Midtøsten. Epidemien tok livene av to romerske keisere — Lucius Verus, som døde i 169, og hans medregent som styrte fram til 180, Marcus Aurelius Antoninus. Sistnevntes familienavn har gitt navn til pesten. 
Sykdommen brøt ut på nytt 9 år senere, i henhold til den romerske historikeren Dio Cassius, og førte til opp til 2000 døde om dagen i Roma, en fjerdedel av de som ble smittet eller syke.
Det er blitt anslått at totalt døde det rundt fem millioner mennesker.
Pesten drepte så mange som en tredjedel av befolkningen i noen områder, og den romerske hæren ble sterkt desimerte og tynnet ut.
Antikke kilder er enige om at epidemien begynte først under den romerske beleiringen av Seleukia på vestbredden av Tigris i løpet av vinteren 165-166.
Den senantikke historikeren Ammianus Marcellinus rapporterte at pesten spredte seg til Gallia og til legionærene langs Rhinen. En annen senantikk historiker, Eutropius, hevdet at en stor befolkning døde over hele Romerriket.

Epidemiologi

I 166 reiste den greske legen og forfatteren Klaudios Galenos, mer kjent i dag under navnet Galen, i løpet av epidemien fra Roma og til sitt hjem i greske Lilleasia. Han reiste tilbake til Roma i 168 da han ble tilkalt av de to augusti (keiserne); han var til stede da pesten brøt ut blant soldatene som var stasjonert i Aquileia ved kysten av Adriaterhavet i løpet av vinteren 168-169. Galens observasjoner og beskrivelser av epidemien i hans avhandling Methodus Medendi er korte, og hans andre referanser til den er spredt blant hans omfangsrike skrifter. Han beskrev pesten som «stor» og av lang varighet, og nevner feber, diaré, og betennelse i svelget, foruten også utbrudd på huden, noen ganger tørr og andre ganger pustuløs (væskende), som brøt ut på den niende dagen av sykdomsforløpet. Informasjonen som Galen har gitt har ikke klart definert sykdommens vesen, men forskerne har hovedsakelig kommet til den konklusjon at det var en koppeepidemi.
Historikeren William McNeill hevder at Antoninus-pesten og den senere Cyprianus' pest (251-ca 270) var utbrudd av to forskjellige sykdommer, en var kopper og den andre var meslinger, men ikke nødvendigvis i denne rekkefølgen. Den alvorlige ødeleggelsen av den europeiske befolkningen fra de pestutbruddene kan indikere at folk ikke tidligere hadde vært utsatt fra noen av sykdommene som ville ha gjort de overlevende immune. Andre historikere mener at begge utbruddene mest sannsynlig var koppeepidemier.
Ismail I

Bakgrunn

Shāh Ismā'īl og safavidenes slekt er stadig et omdiskutert tema. Mange tyrkiske aleviskribenter påstår at han var av tyrkisk avstamning. Iranske historikere har hevdet at safavide-slekten var av kurdisk eller persisk oprinnelse. Isma'il skal ha nedstammet fra den kurdiske sufihelgenen Safi-ad-din Ardabili. De fleste vestlige fagkyndige er derimot enige om at Shāh Ismā'īls foreldre var kurdere som over tid ble tyrkifisert.  Det sistnevnte synspunkt er også blitt argumentert for av tyrkiske fagkyndige som Zeki Velidi Togan og Faruk Sümer.
Shāh Ismā'īl påsto selv at han var en sayyid som stammet fra Imam Musa al-Kazim. Dette synspunktet støttes av alevitter og bektashitter, og det finnes også en ocak, som man mener  tilhørte denne slekten.

Shāh Ismā'īls død

I 1518 mottok Shāh Ismā'īl en beskjed fra den tysk-romerske keiser Karl V og den ungarske konge, Ludvig II, med et tilbud om å gå sammen om et angrep mot den osmanske sultanen Selim I. Shāh Ismā'īl ga et positivt svar og foreslo å slå til det følgende året (1519). Men dette brevet kom først fram til Karl V seks år senere, i 1524. Den tyske keiseren sendte deretter enda et brev, adressert 25. august 1525. Forsinkelsen var dog for stor til at avtalen kunne blive en realitet, for Shāh Ismā'īl døde af sygdom 23. mai 1524 i Tabriz. Han ble 37 år og etterlot seg fire sønner: Tahmāsp Mīrzā, Alqasp Mīrza, Sām Mīrzā og Bahrām Mīrzā, og fem døtre: Khānish Khānum, Parī Khān Khānum, Mahīn Bānu Sultānum, Farangīs Khānum og Zaynab Khānum.
Hans grav finnes I dag ved siden av sine forfedres graver i Sheikh Safī al-Dīns mausoleum i Ardabil, Iran.
Karl Friedrich Hermann

Biografi

Etter å ha studert filosofi ved universitene i Heidelberg og Leipzig (og tok en grad i 1824), gjorde han en reise i Italia; da han vendte tilbake holdt han forelesninger som privatdozent i Heidelberg. I 1832 ble han utnevnt til professor i klassisk filologi ved Philipps-Universität Marburg, og i 1833 ble han andre bibliotekar ved universitet, og leder for det filologiske seminaret. I 1842 gikk han over til universitetet i Göttingen som lærestol for filologi og arkeologi, som var blitt ledig da Otfried Müller døde. Ved Göttingen var han kollega med Friedrich Wilhelm Schneidewin, Ernst von Leutsch og Friedrich Wieseler.

Verk

Han hadde dype kunnskaper om alle greinene av klassisk emner, men han utmerket seg særlig med verkene sine om greske antikviteter og oldtidens filosofi. Blant disse kan nevnes, Lehrbuch der griechischen Antiquitäten (1858) som tok for seg politiske, religiøse og hverdagslige emner i oldtiden; Geschichte und System der Platonischen Philosophie (1839), ikke fullført; en utgave av Platonis Dialogi ("Platons dialoger"), 6 bind, 1851–1853); og Culturgeschichte der Griechen und Römer (1857), utgitt etter hans død av Karl Gustav Schmidt. Han redigerte også tekstene i Juvenal og Persius (1854) og Lucians De conscribenda historia (1828). En samling med Abhandlungen und Beiträge ble utgitt i 1849.
Ord og uttrykk i steinindustrien

Steinbrudd og bearbeidingsbedrifter bruker mange faguttrykk om bergartene.   Dette er en samling med ord og uttrykk brukt om bergarter.

Sprekker

Sprekker er oppstår av spenningsutløsninger i fjellet.  Alt fjell har sprekker på kryss og tvers i overflatesonen.  Noen sprekker er store og kan gå langt inn i fjellet, mens det finnes tusenvis av små sprekker.  I steinindustrien kan dette være et problem og de har fått sine navn.
Borrelås

Borrelås er en festemekanisme som brukes for å lukke og holde sammen klesplagg, sko, vesker, remmer og annet. Låsen består av to flate stykker som er laget av plast og sydd eller limt til hver sin del av det som skal låses sammen: det ene stykket består av ørsmå, tettsittende, fleksible plastkroker («hankjønn»), det andre er et ullent motstykke med tilsvarende løkkeformede plasttråder og hemper («hunkjønn»). Når delene blir presset sammen, huker krokene seg fast i ullen slik at forbindelsen blir fast, men tøyelig. Borrelåsen åpnes ved at stykkene rykkes fra hverandre igjen.
Borrelåsene er enklere å håndtere enn knapper, hekter, glidelåser og lisser, og brukes derfor ofte på ytterklær og sko for barn. Borrelås brukes også ofte for å stramme til fritidsplagg omkring hals, armer og bein. Tidligere var det gjerne trykknapper på slike klesplagg.
Låsemekanismen er oppkalt etter kurvplanten borre (arctium) der de modne fruktene har pigger som lett huker seg fast i dyrepels og ullklær.

Historikk

Handelsnavnet på den mest kjente varianten av borrelås er velcro. Oppfinneren, en sveitser ved navn George de Mestral, satte ordet sammen av velour («fløyel») og crochet («krok»). Han ble interessert i hvordan enkelte frø stadig festet seg på klær og dyrepels, og så at frøene var piggete, men med kroker i stedet for spisser. For eksempel ender kurvdekkbladene på fruktene på borre i en skarp krokspiss som hekter seg fast i dyr og mennesker som går forbi slik at plantefrøene spres. 
Patentet stammer fra 1941, men ble til å begynne med ikke særlig velsett, siden de første materialene ga dårlig virkning.

Bruk

I dag finnes borrelåser på klesplagg, skotøy, vesker, tasker og annet der det er bra å ha en god kopling som er lett å åpne og lukke og som kan tilpasses litt i lengde eller vinkel. Borrelåsstrimler fås kjøpt i metervis i et utall farger, og kan syes fast eller tapes/limes. Det vanligste materialet for borrelåser er nylon og polyester. Spesialversjoner med teflon, polyester og glass blir brukt i romfart.
Borrelåser er lette å feste og åpne, noe som gjør dem vanskelige å bruke på steder med høy strekkbelastning. Skofabrikanter har derfor gjerne ført en festestrimmel gjennom et firkantet «øye» eller en smygstol, og lagt strimmelen tilbake derfra før borrelåsfestet. Det meste av belastningen vil da ikke dra direkte på borrelåsen, slik at den holder lukkingen. Intensiv langvarig bruk vil likevel etterhvert slite ut festeevnen, slik at låsen kan bli upålitelig. Hannkjønnsdelen av borrelåsen kan dessuten slite på andre tøydeler med ullen overflate, for eksempel ved maskinvask.
Där näckrosen blommar

«Der näckrosen blommar» er en svensk sang med melodi av Sven du Rietz og tekst av Sven-Olof Sandberg. Den ble opprinnelig ble spilt inn på 78-plate av Adolf Jahr i 1928.
«Där näckrosen blommar» lå på Svensktoppen med Göingeflickorna i 1963 samt med Flamingokvintetten1974–1975, en innspilling som nådde en førsteplass.

Norske versjoner

Børt Erik Thoresen og Freddy Kristoffersen har skrevet norske tekster. Thoresens versjon bærer tittelen «Ved skogtjønnet». Kristoffersens versjon bærer tittelen «Der vannliljen blomstrer».
Thoresen har spilt inn sin versjon tre ganger: i duett med søsteren Åse Thoresen, Alf Blyverkets orkester, på LP-platen Folkelige viser (Triola) (utgitt i 1969) og alene på singleplaten Triola TN 675 (utgitt i 1974) samt LP-platen Glade Toner - 1 (Glad Musikk) (utgitt i 1985).
Kristoffersen har også spilt inn sin versjon. Den ble utgitt på LP-platen Gamle gode glade minner (Philips 6478 003) i 1973. Produsent var Johnny Sareussen.
DR Ramasjang

DR Ramasjang er en dansk barnekanal og DRs fjerde lisensfinansierede fjernsynskanal. DR Ramasjang gikk på luften 1. november 2009 med Signe Lindkvist som sjef. 
DR Ramasjang sender mandag til torsdag 6.00 til 20.30, fredag 6.00 til 21.30, lørdag 6.00 til 21.00 og søndag 6.00 til 20.30.
Kanalen kan mottas via MPEG-4 på det digitale sendenett.
DR Ramasjang er på kort tid blitt Danmarks største barnekanal. Dermed har DR Ramasjang overhalet kanaler som Disney Channel og Cartoon Network som har flere år på baken. 
Grunnen kan da være at Ramasjang er en lisenskanal, og ikke betalingskanal, som blant annet Disney Chanel og Cartoon Network er. Alle med digitalt- og MPEG-4-signal kan få DR Ramasjang, så lenge de betaler DR-lisens.
Fra 22. mars 2011 fås Ramasjang også som radiokanal. Den nye kanal kan høres på DAB og på nettet. I 2013 introduserte kanalen også sin egen app til mobiltelefoner og nettbrett, som inneholder spill og underholdning med alle de kjente programmer fra kanalen.

Profilen

På DR Ramasjang kan barnene møte alle de kjente DR-verter og figurene Bruno, Monster og deres venner, liksom de vil møte helt nye figurer og verter som vil involvere barnene, såvel i utsendelsene som i andre relevante sammenhenger, i barnenes hverdag, weekend og ferier.
I forbindelse med DRs omlegning av kanaler i 2013 ble Ramasjang delt i to. Utsendelsene for barn under syv år forblir på Ramasjang, mens utsendelser for barn opp til 12 år flyttes til DR Ultra.
Samuel Capricornus

Liv

Capricornus' far var en evangelisk prest som flyktet fra religiøs forfølgelse under motreformasjonen.
Fra 1643 til 1646 studerte Capricornus språk og teologi i Schlesien. Deretter kom han som musiker til keiserhoffet i Wien, der han ble kjent med musikken til Giovanni Valentini og Antonio Bertali. Etter et kort opphold i Reutlingen var han privatlærer i Bratislava i to år, og fra 1651 til 1657 arbeidet han som musikkdirektør i ulike kirker og som musikklærer ved et gymnas.
I mai 1657 ble han utnevnt til hoffkapellmester i Stuttgart. Denne posten beholdt han resten av sitt korte liv. Tjenestetiden ved hoffet i Württemberg ble overskygget av en bitter strid med organisten i Stiftskirche, Philipp Friedrich Böddecker, som mente seg forbigått da Capricornus fikk hoffkapellmestertittelen. Böddecker vendte hoffmusikerne mot Capricornus, og de to komponistene kritiserte gjensidig hverandres verk.
Capricornus var en produktiv komponist som skrev verk i nesten alle av sin tids musikkformer. Han bidro til å utvikle formene geistlig konsert og kantate i overgangstiden mellom Heinrich Schütz og Johann Sebastian Bach. Verkene hans ble spredt over store områder, både som avskrifter og trykte verk.
Johann Fischer studert hos Capricornus fra 1661 og fram til Capricornus' død i 1665.
Satyrini

Utseende

Små til middelsstore, vanligvis brune eller brungule sommerfugler. Et unntak er sjakkbrettsommerfuglene (Melanargiina) som er farget i svart og hvitt.
Vingene er store og brede. De fleste har øyeflekker på forvingen nær spissen, ofte også langs kanten av bakvingene. Disse er ofte omgitt av oransje felt. 
Larvene er slanke, nakne, grønne eller brune.

Levevis

Larvene lever for det meste på gress. Satyrini er ikke spesielt raske eller utholdende flygere, og det fleste artene er temmelig stedbundne. De fleste besøker sjelden blomster, og mange holder seg helst på litt skyggefulle steder.
Xiangzhou (Laibin)

Xiangzhou (kinesisk: 象州县; pinyin: Xiàngzhōu Xiàn) er et fylke i den autonome regionen Guangxi i Folkerepublikken Kina. Det ligger i byprefekturet Laibin.
Befolkningen var på 348 072 innbyggere i 1999.
Symbionese Liberation Army

Symbionese Liberation Army, Den symbiotiske frigjøringshæren, (SLA) var ei statsgeriljagruppe i USA bestående av væpnede venstreaktivister, med virksomhet mellom 1973 og 1975. Gruppa begikk bankran, to mord og andre kriminelle aktiviteter.
SLA ble spesielt kjent for kidnappingen av Patricia Hearst og hennes kjæreste Steven Weed fra deres hus i Berkeley, California. Interessen rundt dramaet økte i det Hearst kunngjorde at hun hadde blitt med i SLA. Hun ble observert i å delta i gruppas ulovlige aktiviteter, men hevdet senere at hun hadde blitt holdt i fangenskap, blitt voldtatt og hjernevasket.
Noen medlemmer forble på frifot helt fram til 1999 og 2002.